CELEX: 32021D1009
Language: hu
Date: 2021-06-18 00:00:00
Title: A Tanács (KKBP) 2021/1009 határozata (2021. június 18.) az Európai Unió líbiai integrált határigazgatást segítő missziójáról (EUBAM Libya [helyesen: EUBAM Líbia]) szóló 2013/233/KKBP határozat módosításáról

2021.6.22.   
               
               
                  HU
               
               
                  Az Európai Unió Hivatalos Lapja
               
               
                  L 222/18
               
            
         A TANÁCS (KKBP) 2021/1009 HATÁROZATA
         (2021. június 18.)
         az Európai Unió líbiai integrált határigazgatást segítő missziójáról (EUBAM Libya [helyesen: EUBAM Líbia]) szóló 2013/233/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 42. cikke (4) bekezdésére és 43. cikke (2) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2013. május 22-én elfogadta a 2013/233/KKBP határozatot (1), amely létrehozta az Európai Unió líbiai integrált határigazgatást segítő misszióját (EUBAM Líbia).
                  
               
                     (2)
                  
                  
                     2020. január 19-én a Líbiáról szóló berlini konferencia résztvevői következtetéseket fogadtak el, és létrehozták azok végrehajtási keretét – a „berlini folyamat”-ot – az ENSZ főtitkárának különleges képviselője, Ghassan Salamé által az Egyesült Nemzetek Szervezetének (ENSZ) Biztonsági Tanácsa elé terjesztett hárompontos terv támogatására, melynek egyetlen célkitűzése az volt, hogy támogassa az ENSZ-t a nemzetközi közösségnek a líbiai válság békés megoldására irányuló erőfeszítései egyesítésében.
                  
               
                     (3)
                  
                  
                     2020. február 12-én az ENSZ Biztonsági Tanácsa (a továbbiakban: ENSZ BT) a 2510 (2020) sz. ENSZ BT-határozatban üdvözölte a Líbiáról tartott berlini konferenciát, és támogatta annak következtetéseit, megjegyezve, hogy az említett következtetések a líbiai helyzet átfogó megoldásának fontos elemét képezik.
                  
               
                     (4)
                  
                  
                     A Tanács 2020. június 29-én, a Covid19-világjárvány miatt kialakult helyzetben elfogadta a (KKBP) 2020/903 határozatot (2), amellyel 2021. június 30-ig meghosszabbította az EUBAM Líbia megbízatását.
                  
               
                     (5)
                  
                  
                     Az EUBAM Líbia stratégiai felülvizsgálata keretében a Politikai és Biztonsági Bizottság (PBB) 2021. március 2-án megállapodott arról, hogy a missziót két évvel, azaz 2023. június 30-ig meg kell hosszabbítani. A PBB 2021. március 30-án megállapodott arról is, hogy a misszió megbízatását – a misszió elsődleges tevékenységi területén (határigazgatás, bűnüldözés és büntető igazságszolgáltatás) belül – ki kell egészíteni egy, a Líbia békéjét célzó, az ENSZ vezetésével a berlini folyamat keretében zajló erőfeszítések támogatásával kapcsolatos második stratégiai célkitűzéssel, a misszió révén nyújtandó esetleges jövőbeli támogatásról pedig egy későbbi szakaszban kell dönteni az Európai Külügyi Szolgálat által e célból előterjesztett stratégiai elemzés alapján, amennyiben az ENSZ vagy a líbiai hatóságok részéről erre hivatalos felkérés érkezik.
                  
               
                     (6)
                  
                  
                     Az ENSZ Biztonsági Tanácsa 2021. április 16-án a 2571 (2021) sz. ENSZ BT-határozatban felszólította az összes felet, hogy maradéktalanul hajtsák végre a 2020. október 23-i tűzszüneti megállapodást, és sürgette az ENSZ tagállamait, hogy tartsák tiszteletben és támogassák az említett megállapodás teljeskörű végrehajtását, többek között az összes külföldi erő és zsoldos haladéktalan kivonása révén. Felszólította továbbá egyrészt a líbiai kormányt, hogy amint felügyeletet gyakorol, javítsa a fegyverembargó végrehajtását, többek között valamennyi beléptetési ponton, másrészt az ENSZ összes tagállamát, hogy működjenek együtt ezekben az erőfeszítésekben.
                  
               
                     (7)
                  
                  
                     A 2013/233/KKBP határozatot ennek megfelelően módosítani kell.
                  
               
                     (8)
                  
                  
                     Az EUBAM Líbia végrehajtására olyan helyzetben kerül sor, amely rosszabbodhat és akadályozhatja az Unió külső tevékenységének tekintetében a Szerződés 21. cikkében meghatározott célkitűzések elérését,
                  
               ELFOGADTA EZT A HATÁROZATOT:
         
            1. cikk
            A 2013/233/KKBP határozat a következőképpen módosul:
            
                        1.
                     
                     
                        A 2. cikk helyébe a következő szöveg lép:
                        
                           „2. cikk
                           Célkitűzések
                           
                              (1)   Az EUBAM Líbia támogatást nyújt a líbiai hatóságok számára a líbiai nemzetbiztonsági struktúrák felépítéséhez – különösen a határigazgatás, a bűnüldözés és a büntető igazságszolgáltatás területén – annak érdekében, hogy hozzájáruljon a Líbiában és a Földközi-tenger középső térségében különösen a migránscsempészésben, az emberkereskedelemben és a terrorista tevékenységekben részt vevő szervezett bűnözői hálózatok felszámolására hozott intézkedésekhez.
                           
                           
                              (2)   Az EUBAM Líbia támogatja az ENSZ vezetésével, Líbia békéje érdekében a határigazgatás, a bűnüldözés és a büntető igazságszolgáltatás területén zajló erőfeszítéseket.”
                           
                        
                     
                  
                        2.
                     
                     
                        A 3. cikk a következőképpen módosul:
                        
                                    a)
                                 
                                 
                                    az (1) bekezdésben a bevezető fordulat helyébe a következő szöveg lép
                                    „A 2. cikk (1) bekezdésében meghatározott célkitűzés megvalósítása érdekében az EUBAM Líbia:”;
                                 
                              
                                    b)
                                 
                                 
                                    a cikk a következő bekezdéssel egészül ki:
                                    
                                       „(1a)   Amennyiben az Egyesült Nemzetek Szervezete vagy a líbiai hatóságok részéről erre hivatalos felkérés érkezik, a Tanács az Európai Külügyi Szolgálat által e célból előterjesztett stratégiai elemzés alapján határoz az EUBAM Líbia által a 2. cikk (2) bekezdésében foglalt célkitűzés megvalósítása érdekében nyújtandó támogatásról.”;
                                    
                                 
                              
                  
                        3.
                     
                     
                        A 13. cikk (1) bekezdése a következő albekezdéssel egészül ki:
                        „Az EUBAM Líbia kiadásainak fedezésére szánt pénzügyi referenciaösszeg a 2021. július 1-jétől 2023. június 30-ig tartó időszakra 84 850 000 EUR.”;
                     
                  
                        4.
                     
                     
                        A 16. cikkben a második bekezdés helyébe a következő szöveg lép:
                        „Ezt a határozatot 2023. június 30-ig kell alkalmazni.”
                     
                  
         
            2. cikk
            Ez a határozat az elfogadásának napján lép hatályba.
            2021. július 1-jétől kell alkalmazni.
         
         
            Kelt Brüsszel, 2021. június 18-én.
            
               
                  a Tanács részéről
               
               
                  az elnök
               
               J. LEÃO
            
         
         
            (1)  A Tanács 2013/233/KKBP határozata (2013. május 22.) az Európai Unió líbiai integrált határigazgatást segítő missziójáról (EUBAM Libya) (HL L 138., 2013.5.24., 15. o.).
         
            (2)  A Tanács (KKBP) 2020/903 határozata (2020. június 29.) az Európai Unió líbiai integrált határigazgatást segítő missziójáról (EUBAM Líbia) szóló 2013/233/KKBP határozat módosításáról (HL L 207., 2020.6.30., 32. o.).